Rozhodnutie Komisie
z 2. decembra 2003,
o zdravotných osvedčeniach pre dovoz živočíšnych produktov zo Spojených štátov amerických
(oznámené pod číslom dokumentu K(2003) 4444)
(Text s významom pre EHP)
(2003/863/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady 98/258/ES zo 16. marca 1998 o uzatvorení dohody medzi Európskym spoločenstvom a Spojenými štátmi americkými o hygienických opatreniach na ochranu zdravia ľudí a zvierat pri obchodovaní so živými zvieratami a živočíšnymi produktmi [1], najmä na jeho článok 3,
so zreteľom na smernicu Rady 72/462/EHS z 12. decembra 1972 o problémoch zdravotných a veterinárnych inšpekcií pri dovoze hovädzieho dobytka a ošípaných a čerstvého mäsa z tretích krajín [2], naposledy zmenenú a doplnenú nariadením (ES) č. 807/2003 [3], najmä na jej článok 11 ods. 2 a článok 22 ods. 2 a zodpovedajúce ustanovenia ďalších smerníc ustanovujúcich hygienické podmienky a vzory osvedčení na dovoz živých zvierat a živočíšnych produktov z tretích krajín,
keďže:
(1) Príloha V k Dohode medzi Európskym spoločenstvom a Spojenými štátmi americkými o hygienických opatreniach na ochranu zdravia ľudí a zvierat v obchode so živými zvieratami a živočíšnymi produktmi (dohoda) ustanovuje, inter alia, hygienické opatrenia na čerstvé mäso, mäsové produkty a niektoré iné živočíšne produkty, s ktorými sa obchoduje s USA, pre ktoré sa stanovila zhoda.
(2) Smernica Rady 92/118/EHS zo 17. decembra 1992, ktorou sa stanovujú veterinárne a zdravotné požiadavky upravujúce obchodovanie v spoločenstve a dovozy do spoločenstva výrobkov, na ktoré sa nevzťahujú takétopožiadavky ustanovené v osobitných pravidlách spoločenstva uvedených v prílohe A (I) k smernici 89/662/EHS a pokiaľ ide o patogény, k smernici 90/425/EHS [4], naposledy zmenenej a doplnenej rozhodnutím Komisie 2003/721/ES [5], ustanovuje osobitné osvedčenia požiadavky pre zvieratá a produkty živočíšneho pôvodu na zabránenie šíreniu chorôb živočíchov a ľudí.
(3) Článok 10 smernice 92/118/EHS požaduje, aby želatínu a kolagén na ľudskú spotrebu, určené na dovoz do ES, muselo sprevádzať zdravotné osvedčenie zodpovedajúce vzoru vyhotovenému v prílohe II, kapitola 4.
(4) Rozhodnutím Komisie 2003/833/ES [6], ktorým sa v mene Európskeho spoločenstva schvaľujú zmeny a doplnenia príloh k Dohode medzi Európskym spoločenstvom a Spojenými štátmi americkými o hygienických opatreniach na ochranu zdravia ľudí a zvierat v obchode so živými zvieratami a živočíšnymi produktmi, sa schválili odporúčania Spoločného riadiaceho výboru zriadeného na základe dohody týkajúcej sa zhody noriem USA pre želatínu a kolagén s normami spoločenstva a mali by sa vykonávať; na základe toho by sa mali vyhotoviť vzory osvedčení pre dovoz želatíny a kolagénu z USA do spoločenstva, ktoré poskytujú zodpovedajúce záruky.
(5) Pre spoločenstvo je vhodné realizovať uznávanie takto udelenej dočasnej zhody pre USA dovtedy, kým USA potvrdí schválenie zmien v dohode.
(6) Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Členské štáty povoľujú dovoz želatíny a kolagénu na ľudskú spotrebu z USA za predpokladu, že ich bude(ú) sprevádzať úradné zdravotné osvedčenie(a) v súlade so vzormi, ktoré sú uvedené v prílohe A a v prílohe B.
Článok 2
Toto rozhodnutie sa bude uplatňovať od 15. decembra 2003.
Článok 3
Toto rozhodnutie je adresované členským štátom.
V Bruseli 2. decembra 2003